**Referat fra Fællesmøde mellem sommerhusejernes grundejerforeninger og vejlaug i Tversted**

Søndag den 24. marts 2024 kl. 09.00 på Tannishus

Deltagere: Se nedenfor

1. **Gert bød de fremmødte velkommen**

Årets fællesmøde var tilrettelagt lidt anderledes, end vi har tradition for. Dels havde vi inviteret Laus Gro-Nielsen fra Hjørring Kommune til at præsentere planerne for den kommende naturpleje i Tversteds Grønne Front og derudover havde vi inviteret grundejerforeningerne i Kjul med henblik på drøftelsen af kystsikringen af Tannisbugt.

Indledningsvis præsenterede deltagerne sig.

1. **Referent**

Niels

Til mødet var der udarbejdet en PowerPoint præsentation, som kan findes [her](https://www.dropbox.com/scl/fi/d70sqpcgwxcmmuosx7i7v/F-llesm-de-2024-endelige-udgave.pdf?rlkey=63wzsqbyxt6ppvbk4b44o42db&dl=0). Med undtagelse af punkt 3 vil referatet i det væsentligste omhandle beslutninger på baggrund af præsentationen og selvfølgelig drøftelser i denne forbindelse.

1. **Tversteds Grønne Front**

Fra Hjørring Kommune deltog biolog Laus Gro-Nielsen og skov- og landskabsingeniør Ellen Marie Tranekjær Leed.

Efter en lang proces, der startede i 2019, er fredningen af Tversteds Grønne Front nu gennemført. Denne glædelige begivenhed vil blive markeret den 17. maj 2024 kl. 15.00. Fejringen finder sted ved Tannishus. Efterfølgende arrangeres en tur i det fredede område. Alle er velkomne.

Tversteds Grønne Front grænser op til to ældre fredninger, henholdsvis Vesterklit-Flodbæk i øst og Tversted Å´s udløb i vest. Med denne fredning bliver der nu et stort sammenhængende fredningsområde.

Formålet med fredningen har været:

* At sikre og bevare de åbne og varierede klitlandskaber, hvor der foruden grønsværsklitter findes forklit, hvid klit, havtornklit, klitlavning, rigkær, surt overdrev og våd hede.
* At sikre og forbedre områdets naturværdier, herunder især den righoldige flora og det dertil knyttede dyreliv. De meget forskelligartede levesteder og det kalkrige sand er årsagen til områdets høje naturværdi. Der er således registreret mindst 270 meget forskelligartede planter, heraf flere sjældne arter. Tilsvarende er der registreret 18 dagsommerfuglearter (heraf to sjældne), 209 arter af natsommerfugle (heraf 11 sjældne) og 93 arter af biller (heraf 16 sjældne).
* At give mulighed for naturpleje med henblik på at bevare og fremme hjemmehørende arter, der er typiske, for områdets naturtyper og begrænse omfanget af invasive arter og forhindre deres videre udbredelse.
* At sikre og styrke områdets funktion som spredningskorridor for hjemmehørende arter af dyr og planter mellem de fredede områder vest og øst for fredningen og langs kysten.
* At sikre og forbedre offentlighedens ret til at færdes og opholde sig i området.
* At medvirke til at opfylde Danmarks internationale traktatmæssige forpligtelser med hensyn til at beskytte naturtyper og arter, herunder sikre og forbedre levesteder for markfirben.

I forhold til disse formål med fredningen lagde Laus især vægt på de handlinger og aktiviteter, der fremgår af forslaget til plejeplan, som kan findes [her](https://tversted.dk/wp-content/uploads/2024/04/Forslag-til-plejeplan-for-Tversteds-Groenne-Front-TBT-1.pdf).

* Der etableres ekstensiv græsning af det meste af fredningen. Plejeplanen lægger vægt på vigtigheden i ekstensiv afgræsning i størstedelen af området. Det kan både være helårsgræsning eller græsning i kortere perioder af hensyn til dyrene, vegetationen og færdsel området. Adgangsforholdene til området sikres med stenter eller låger. Forskellige dyrearter kan komme på tale til græsning. Det bedste er få køer og heste, men får kan også komme på tale i perioder. Der opstilles egnet hegn, der passer til dyrene.
* Driften af arealerne udføres i samarbejde med lodsejere.
* Rynket rose graves op.
* Udtynding i store kratdannelser.
* Rydning af birk.
* Behovet for rydning er særlig stor vest for Tannisbugtvej.
* Der bliver lavet en informationsindsats om projektet.

Kommunen er meget interesseret i et samarbejde med lokalsamfundet og grundejerforeningerne om at løfte formålet med fredningen og gennemførelsen af de nødvendige tiltag. Man er indstillet på at tilrettelægge plejeprojektet under hensyntagen til, at naturen omkring Tversted er lokalområdets største aktiv i forhold til byens borgere, sommerhusejerne og besøgende gæster/turister (brugerne), og det forventes at naturen fremtidigt kan blive et endnu større aktiv for Tversted. Den fremadrettede udvikling i naturen vil blive dokumenteret. Kommunen ser gerne et lokalt engagement i projektet og dets tilrettelæggelse.

Uden for fredningen kan grundejerforeninger søge kommunens naturplejepulje fx til at rydde rynket rose.

Grundejerforeningerne og Tversted Borger- og Turistforening har allerede en arbejdsgruppe ”Natur- og Stigruppen”, som vil påtage sig at koordinere samarbejdet om fredningen og plejen af Den Grønne Front. Gruppen har allerede erfaringer fra samarbejdet om hegningen omkring flodbækken. Gert Nielsen er formand for gruppen.

Kommunen vil meget gerne have kommentarer til ovennævnte forslag til plejeplan. Arbejdsgruppen modtager gerne **formændenes kommentarer senest den 30. april 2024**. Kommentarerne kan sendes til Gert Nielsen eller Niels M Olesen.

1. **Kystsikringen af Tannisbugt (ved Gert)**

De seneste års kraftige kysterosion fortsatte i 2023. Trygfondens Kystlivredning havde et besværligt år på stranden, og nedkørslen har været ubrugelig i en længere periode i vinterhalvåret.

I 2024 vil der ikke være livreddere på stranden i Tversted!

Vi har fået opdateret den Google- baserede video, som dokumenterer udviklingen i de seneste år. Videoen dokumenterer udviklingen frem til 2023 og kan ses [her](https://www.dropbox.com/scl/fi/3opj13fcm6am0yv4a5p5o/Tversted-Strand-2012-2023.mp4?rlkey=km35rslzcij0aesiwxhjpc4t6&dl=0).

Den seneste rapport ”Hirtshals Havn – udvidelse mod nord og indvirkning på kystudviklingen”, som er fra 2024, fastslår endnu engang betydningen af den manglende bypass af sand for erosionen i Tannisbugt, herunder kysten ved Tversted.

Ikke mindst denne konklusion i rapporten glæder os! ”Såfremt der fremover bypasses en større mængde sediment, forventes det, at erosionen øst for Hirtshals Havn under både nuværende og fremtidige situationer vil reduceres eller helt vil ophøre, hvis bypass mængderne modsvarer den manglende sedimentmængde øst for havnen og såfremt det bypassede sand føres ind på kysten umiddelbart øst for havnen.”

Kystsikringsgruppen startede sit arbejde med en henvendelse til byrådets politikere og et efterfølgende møde med borgmesteren og embedssystemet. Efterfølgende har der været fokus på at indsamle dokumentation om kystudviklingen i Tannisbugt og at sikre fyldestgørende VVM-undersøgelser i forhold til den ønskede havneudvidelse. Efter Naturmødet i 2023 bad vi Kystdirektoratet (KDI) om et møde, og medio september lykkedes det at gennemføre mødet. Foruden Per Sørensen fra KDI deltog Christina Weidick Kærsgaard fra Hjørring Kommune. Holdningen var, at kysterosionen ved Tversted er et forbigående fænomen, og at bådhuset og de nye kysthuse ikke vil blive truet, og at der om nødvendigt vil blive foretaget afværgeforanstaltninger.

Kystsikringsgruppen mener ikke, at KDI’s argumentation er holdbar, og med udgangspunkt i senere agtindsigter og rapporter er det gruppens opfattelse at forudsætningerne for den tildelte bypass-dispensation ikke længere er til stede. Gruppen vil derfor kræve dispensationen trukket tilbage. Forinden denne proces igangsættes, ønsker gruppen dog en dialog med de politiske beslutningstagere. Vi har nu i snart 3 måneder forsøgt at få en endelig aftale i kalenderen med de politiske beslutningstagere.

Kystsikringsgruppens strategi er at sikre, at alt sand, der stoppes af havnen og suges op, skal klappes (sendes videre i bypass) øst for havnen, så det naturlige sediment-flow retableres, samt at det sand, som medgår til opbygningen af havbunden ved de nye moler, og sand der skal bruges til opbygningen af havnearealerne, tilføres fra sandindvindingsområder, der ikke påvirker sedimentbudgettet i Tannisbugt. Desuden skal der sikres en tilbundsgående VVM-undersøgelse for den nye havneudvidelse, og vi insisterer på, at skadevolder holdes økonomisk ansvarlig for genopretning af kysten.

Bland de fremmødte var der stor engagement i forhold til Gerts oplæg. Der blev stillet mange spørgsmål, fremført synspunkter og givet bidrag til forståelse af de udfordringer vi har. John gjorde i denne forbindelse opmærksom på, at fordi Hjørring Kommune garanterer havnens låntagning, er der et interessesammenfald mellem Hirtshals Havn og Hjørring Kommune.

Gert betragtede den gode og konstruktive dialog som opbakning til gruppens strategi.

Kystsikringsarbejdet er ressourcekrævende, både med hensyn til tid, viden og økonomi. Arbejdet vedrører desuden rigtig mange interessenter i Tannisbugt. Det blev derfor besluttet at arbejde for en justering af organiseringen. Der var på fællesmødet opbakning til følgende:

* Der afholdes et årsmøde for alle grundejerforeninger og andre væsentlige interessenter langs Tannisbugt, hvor der alene er fokus på kystsikringen i Tannisbugt (nyt)
* Det daglige arbejde udføres i 2 forskellige arbejdsgrupper
	+ Hjørring-relateret (eksisterer allerede)
	+ Frederikshavn-relateret (eksisterer allerede)
* Inddragelse af eksperter (eksisterer delvis)
* Tilvejebringelse af økonomi (nyt)
	+ For at have et arbejdsbudget kan der igangsættes indsamlinger efter behov (f.eks. anmode om 5-10 kr. pr foreningsmedlem)
	+ Der skal oprettes mulighed for indbetaling af frivillige bidrag

Der blev fremlagt regnskab for de hidtidige økonomiske disponeringer.

1. **Energipark Elkær (ved Niels)**

Siden sidste fællesmøde er der lavet en aftale om etableringen af et lokalt energifællesskab, som overtager ca. 27% af parkens energiproduktion. Aftalen indebærer følgende for lokalsamfundet:

* Overtagelse af 1 af 5 møller og 33% af solcellekapaciteten
* En 15-20 års fjernvarmeaftale:
	+ Eurowind Energy betaler anlægsinvesteringer på 40 mio. kr.
	+ Max. pris 250 kr./mwh i perioden
	+ Tarif- og afgiftsfritagelse på el
* Naboer inden for 1200 meter tildeles 30 andele.
1. **Drømmen om Tversted (ved Gert)**

På et borgermøde den 3. maj 2023 blev 5 forskellige projekter under Drømmen om Tversted præsenteret. Projekterne blev godt modtaget. Og der er nu indsamlet mere end 15 mio. kr. til projekterne.

* Naturring Tversted – Er fuldt finansieret, og realiseringen starter i 2024.
* Kysthusene – Finansiering og de vanskeligste tilladelser er på plads.
* Et samlet Tversted, herunder Tversteds Have – Områdefornyelserne gennemføres i sammenhæng med de forskellige faser af separatkloakeringen. Delvist finansieret
* Reetablering af sømærket fra gammel tid. Positiv myndighedsbehandling.
* Fælleden. God udvikling. BTI Tennis er gået i gang med etablering af to nye padelbaner for enden af de eksisterende tennisbaner på Tversted Fælled.
1. **Tversted Borger- og Turistforening (ved Niels)**

Tversted Borger- og Turistforenings hjemmeside er overflyttet til en WordPress kommunikationsplatform i 2023. Hjemmesiden findes på [www.tversted.dk](http://www.tversted.dk)

I forhold til sommerhusområderne bliver der etableret et site, hvor man kan finde information af fælles interesse for sommerhusejere, herunder informationer fra dette fællesmøde.

I 2024 blev der udsendt 2 nyhedsbreve der direkte henvender sig til sommerhusejere.

Nyhedsbrevet har 273 abonnenter i øjeblikket. Sommerhusejere kan selv tilmelde sig nyhedsbrevet [her](https://tversted.dk/tilmeld-nyhedsbrev/).

1. **Erfaringer med fælles postkasser (ved Torben)**

Poul Ankers Klit har et fælles postkasseområde. Det har vist sig, at der er mange, som ikke tømmer deres postkasser. Foreningen har givet tilladelse til, at sommerhusejere kan fjerne deres postkasser fra fællesanlægget.

(Opfølgningsnote – nedenstående oplysninger er vi først blevet opmærksomme på efter mødet)

Find relevante oplysninger om den nye postlov [her](https://www.nypostlov.dk/).

Hvis du ejer et sommerhus, er der tre forskellige regelsæt:

* Hvis dit fritidshus ligger i en udstykning, som i forvejen har et centralt postkasseanlæg, skal dette bibeholdes.
* Hvis dit fritidshus ligger i en udstykning fra før 1973, er et centralt placeret postkasseanlæg frivilligt.
* Hvis dit fritidshus ligger i en udstykning efter 1. januar 1973, hvor der ikke i forvejen er opstillet centralt placerede postkasseanlæg, skal der opstilles et centralt placeret postkasseanlæg i området og nær offentlig vej.

Ved fritidshuse skal der opstilles brevkasser ved indgangen til den enkelte parcel, hvis der i fritidshusområdet ikke er etableret centralt placerede brevkasseanlæg.

1. **Beskatning af fællesarealer**

Der indføres beskatning af fællesområder i 2025. Vi kender de overordnede principper for beskatningen, men implementeringen i sommerhusområderne har vi ikke overblik over endnu. Der er derfor grund til at indtage en afventende holdning.

1. **Andet**

Affaldssorteringen:

Det var holdningen blandt de fremmødte, at det ikke er en optimal løsning, der er fundet i forhold til logistikken omkring kildesorteringen i sommerhusområderne, og at muligheder for justeringer bør undersøges.

Hastighedsbegrænsning Østervej og Plantørvej:

Emnet optræder tilbagevendende på flere foreningers generalforsamlinger. Det er et problem, som vores medlemmer har fokus på.

1. **Eventuelt**

En ændring af mødetidspunktet blev drøftet, men der var enighed om at fastholde Palmesøndag til årsmødet. Næste års fællesmøde bliver derfor den 13. april 2025 kl. 09.00 på Tannishus.

Deltagerliste

**Vester Klitvej Vejlaug**

Peder Normann Pedersen

**Drosselvej Vejlaug**

Peter Popowizt

**Grundejerforeningen Vester Klit**

Niels Maarbjerg Olesen

Søren Dahl

**Grundejerforeningen Vesterklit**

Gert Nielsen

**Grundejerforeningen Falkevej**

John Jansson

Tom Vejlby

**Mellemklitvej Vejlaug**

Jacob Frost

**Grundejerforeningen Poul Ankers Klit**

Torben Bajlum

**Paradisdalens Grundejerforeningen**

Mette Thomassen

**Grundejerforeningen Kornblomsten**

Ove Møller

**Klitrosevejs Grundejerforeningen og Stilaug**

Ingen deltagelse

**Grundejerforeningen Klitstuen**

afbud

**Vejlauget Hybenvej**

Allan Byg

Inge Hansen

**Tranebærvejens Grundejerforening**

Maj Thorup Nielsen

Ole Thomsen

**Gl. Skovvejs Grundejerforening**

Erik Munk

**Vejlauget Dortevej og Doravej**

Ingen deltagelse

**Grundejerforeningen Abelvej, Andersvej og Tannisgaardvej (nord for Vestervej)**

Søren Brandis

**Grundejerforeningen Grøndalsvej og Markvej**

Ingen deltagelse

**Gæster**

**Grundejerforeningen Birks Klit**

Jan Tryk

Viggo Nielsen

**Grundejerforeningen Øster Kjul**

Judith Skriver

Mik Eskestad

**Kjul Østerklit Grundejerforening**

Thorkild Østergaard

Henning Østergaard

**Grundejerforeningen Sandklitten**

Keld Virenfeldt

Arne Therkildsen

Tversted, den 15. april 2024